Title: ข้อบัญญัติองค์การบริหารส่วนตำบลท่าโพธิ์ เรื่อง การลดหย่อนและการยกเว้นหรือลดภาษีบำรุงท้องที่ พ.ศ. 2560

ข้อบัญญัติองค์การบริหารส่วนตำบลท่าโพธิ์

ข้อบัญญัติองค์การบริหารส่วนตำบลท่าโพธิ์
เรื่อง
การลดหย่อนและการยกเว้นหรือลดภาษีบำรุงท้องที่
พ.ศ. ๒๕๖๐[๑]

โดยที่เป็นการสมควรตราข้อบัญญัติองค์การบริหารส่วนตำบลท่าโพธิ์
ว่าด้วยการลดหย่อนและการยกเว้นหรือลดภาษีบำรุงท้องที่ในเขตองค์การบริหารส่วนตำบลท่าโพธิ์

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลท่าโพธิ์โดยได้รับความเห็นชอบจากสภาองค์การบริหารส่วนตำบลท่าโพธิ์และนายอำเภอเมืองพิษณุโลก
จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลท่าโพธิ์ เรื่อง การลดหย่อนและการยกเว้นหรือลดภาษีบำรุงท้องที่
พ.ศ. ๒๕๖๐

ข้อ
๒  ข้อบัญญัตินี้ให้ใช้บังคับในเขตองค์การบริหารส่วนตำบลท่าโพธิ์ตั้งแต่วันที่ได้ประกาศโดยเปิดเผย
ณ ที่ทำการองค์การบริหารส่วนตำบลท่าโพธิ์

ข้อ
๓  ให้ยกเลิกข้อบัญญัติองค์การบริหารส่วนตำบล
เรื่อง การลดหย่อนและการยกเว้นหรือลดภาษีบำรุงท้องที่ตำบลท่าโพธิ์ พ.ศ. ๒๕๕๙

ข้อ
๔  ข้อบัญญัตินี้
ที่ดิน หมายความว่า
พื้นที่ดิน และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า บุคคล
หรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ
๕  บุคคลธรรมดาซึ่งเป็นเจ้าของที่ดินแปลงเดียวหรือหลายแปลงรวมกันที่อยู่ในเขตองค์การบริหารส่วนตำบลท่าโพธิ์
และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ตามความเป็นจริงได้จำนวนสามไร่
ในกรณีที่บุคคลธรรมดาหลายคนเป็นเจ้าของที่ดินร่วมกันให้ได้รับการลดหย่อนตามเกณฑ์ที่กำหนดไว้ในวรรคหนึ่ง

ข้อ
๖  ที่ดินที่มีสิ่งปลูกสร้างและสิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ
๗  ที่ดินที่ใช้ในการเพาะปลูกถ้าในปีล่วงมาแล้วการเพาะปลูกในบริเวณนั้นเสียหายมากผิดปกติ หรือทำการเพาะปลูกไม่ได้ด้วยเหตุอันพ้นวิสัยที่จะป้องกันได้โดยทั่ว
เมื่อผู้ว่าราชการจังหวัดพิษณุโลกพิจารณายกเว้นหรือลดหย่อนภาษีบำรุงท้องที่แล้วให้ปฏิบัติตามที่ผู้ว่าราชการจังหวัดพิจารณาสั่งการ

ข้อ
๘  ให้นายกองค์การบริหารส่วนตำบลท่าโพธิ์
เป็นผู้รักษาการตามข้อบัญญัตินี้ และให้มีอำนาจ ออกระเบียบ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้
บรรดาระเบียบ
ข้อบังคับ ประกาศ คำสั่ง เมื่อได้ประกาศไว้โดยเปิดเผย ณ
ที่ทำการองค์การบริหารส่วนตำบลท่าโพธิ์แล้ว ให้ใช้บังคับได้

ประกาศ ณ วันที่ ๑๙
มกราคม พ.ศ. ๒๕๖๐
ธวัช  สิงหเดช
นายกองค์การบริหารส่วนตำบลท่าโพธิ์

ปุณิกา/อัญชลี/จัดทำ
๑ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๖๓ ง/หน้า ๘๘/๓๐ ตุลาคม ๒๕๖๐